"กรมบังคับคดี" จับมือนายจ้างอายัดเงินเดือน
กรมบังคับคดีจับมือนายจ้าง รื้อระบบอายัดเงินเดือน ผ่านระบบออนไลน์ ลดค่าใช้จ่าย
21 ม.ค. 2562

กรมบังคับคดีจับมือนายจ้าง รื้อระบบอายัดเงินเดือน ผ่านระบบออนไลน์ ลดค่าใช้จ่าย
น.ส.รื่นวดี สุวรรณมงคล อธิบดีกรมบังคับคดี เปิดเผยว่า เร็วๆ นี้จะหารือกับนายจ้างรายใหญ่ ทั้งรัฐวิสาหกิจและบริษัทเอกชนอีกหลายแห่งกว่า 100 แห่ง เพื่อปรับปรุงระบบการส่งมอบการอายัดเงินเดือนผ่านระบบออนไลน์ได้ จากเดิมที่นายจ้างจะต้องเขียนเช็คหักเงินเดือนทุกเดือนของลูกหนี้แต่ละราย เพื่อส่งมอบให้กรมบังคับคดีเพื่อรวบรวมเงินอายัดชำระหนี้คืนให้กับเจ้าหนี้ตามกฎหมาย
ทั้งนี้ โดยเฉลี่ยลูกหนี้แต่ละรายจะต้องถูกอายัดเงินเดือน 1,000-3,000 บาท ซึ่งจะต้องมีค่าใช้จ่ายเขียนเช็คฉบับละ 15-20 บาท และนายจ้างจะต้องนำเช็คส่งมอบกับสำนักงานกรมบังคับคดีแต่ละแห่งที่ศาลมีคำสั่ง ทำให้เสียเวลาและเสียค่าใช้จ่าย
ที่ผ่านมากรมบังคับคดีได้ทดสอบการเก็บเงินอายัดเงินเดือนพนักงานผ่านระบบออนไลน์ในเครือเซ็นทรัล ซึ่งมีบริษัทในเครือ 18 บริษัท มีพนักงานที่ถูกอายัดเงินเดือน 588 คดี คิดเป็นจำนวนเงิน 2.2 ล้านบาท/เดือน ซึ่งประสบความสำเร็จดีมาก และเตรียมที่จะขยายไปยังกลุ่มนายจ้างอื่นๆ โดยเฉพาะกลุ่มรัฐวิสาหกิจที่มีพนักงานถูกอายัดเงินเดือนจำนวนมาก ซึ่งจะลดค่าใช้จ่ายและการดำเนินของทั้งสองฝ่ายได้
นอกจากนี้ มีการจัดทำแอพพลิเคชั่น LED Debt info เพื่อให้ลูกหนี้สามารถตรวจสอบข้อมูลอายัดเงินเดือนผ่านโทรศัพท์มือถือได้